KIRJALLINEN KYSYMYS P-2749/00 esittäjä(t): Joan Colom i Naval (PSE) komissiolle. Varotoimenpiteiden toteuttaminen vastauksena Kataloniassa Espanjassa havaittuihin Euroopan sosiaalirahastoon liittyviin säännönvastaisuuksiin.



Virallinen lehti nro 103 E , 03/04/2001 s. 0218 - 0218



KIRJALLINEN KYSYMYS P-2749/00 esittäjä(t): Joan Colom i Naval (PSE) komissiolle (2. elokuuta 2000) Aihe: Varotoimenpiteiden toteuttaminen vastauksena Kataloniassa Espanjassa havaittuihin Euroopan sosiaalirahastoon liittyviin säännönvastaisuuksiin Vastauksessaan aikaisempiin kysymyksiin komissio tunnusti, että Euroopan sosiaalirahaston hallinnossa Kataloniassa on tapahtunut huomattavia säännönvastaisuuksia. Hallintoa hoitaa Katalonian autonomisen yhteisön hallitus. Säännönvastaisuudet ovat antaneet aiheen petostentorjuntaviraston toimiin ja moniin valituksiin, joita käsitellään nyt Katalonian tuomioistuimissa. Kun otetaan huomioon kyseisten säännönvastaisuuksien laajuus ja jatkuva toistuminen, kysyn seuraavaa. Mitä toimenpiteitä komissio on toteuttanut tai aikoo toteuttaa? Onko totta, että komissio on pysäyttänyt ESR:n maksujen suorittamisen ja erityisesti ammatilliseen koulutukseen liittyvät maksut Kataloniassa? Onko komissio toteuttanut joitakin muita varotoimenpiteitä? Anna Diamantopouloun komission puolesta antama vastaus (5. lokakuuta 2000) Täydennyksenä vastauksiin, jotka komissio on antanut arvoisan parlamentin jäsenen tekemiin kirjallisiin kysymyksiin P-1071/00 ja P-2009/00(1), komissio voi nyt osoittaa arvoisalle parlamentin jäsenelle saaneensa Espanjan viranomaisilta ensimmäisen selvityksen, joka koskee 11 päivänä heinäkuuta annetussa komission asetuksessa (EY) N:o 1681/94(2) olevassa 3 artiklassa tarkoitettuja Kataloniassa havaittuja Euroopan sosiaalirahaston toimintaan liittyviä epäsäännönmukaisuuksia. Espanjan viranomaisten ja Katalonian autonomisen yhteisön hallituksen välisissä neuvotteluissa viimeksi mainittu osapuoli on sitoutunut vastaamaan komission kysymyksiin. Lisäksi osapuolet ovat vakuuttaneet, että uuden ohjelmakauden valintakriteereitä muutetaan, jotta täytäntöönpanossa päästään suurempaan tehokkuuteen ja avoimuuteen. Oikeudellisen tutkinnan kohteena olevien tapausten osalta Katalonian autonomisen yhteisön viranomaiset ovat ilmoittaneet komissiolle, että epäilyksenalaiset koulutuskeskukset on poistettu jäsenvaltion valtuuttamien keskusten listalta. Alueviranomaisten suorittamien sisäisten tutkimusten tuloksia sekä menneisyydessä sovelletun ja tulevaisuutta varten suunnitellun täytäntöönpano- ja valvontajärjestelmän tietoja ei kuitenkaan ole tähän mennessä toimitettu komissiolle. Heti saatuaan tiedon mahdollisista epäsäännönmukaisuuksista ja väärinkäytöksistä komissio käynnisti neuvoston asetuksessa (ETY) N:o 4253/88, siten kuin se on muutettuna neuvoston asetuksella (ETY) N:o 2082/93(3), olevan 24 artiklan mukaisen menettelyn ja keskeytti ennaltaehkäisevästi, suojatakseen taloudelliset etunsa, kyseisen asetuksen 21 artiklassa tarkoitetut maksut Katalonian autonomiselle yhteisölle. (1) EYVL C 26 E, 26.1.2001, s. 151 ja 171. (2) Komission asetus (EY) N:o 1681/94, annettu 11 päivänä heinäkuuta 1994, rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta, EYVL L 178, 12.7.1994. (3) Neuvoston asetus (ETY) N:o 2082/93, annettu 20 päivänä heinäkuuta 1993, asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta, EYVL L 193, 31.7.1993.